《移舟簟溪眺蜜岩》
清代·姚燮

山意老防瘦，散作披麻皴。蜂声索暗雨，鱼气蒸明云。

碧萝醉宜索，桃花梦当春。虹带垂水湔，玉髻抱烟瞋。

此秀古已饷，其丽迥难群。夙知岚翠间，石室多藏真。

绿薤宛委书，朱检岣嵝文。洞撷琅风虚，似有丝竹闻。

颇期发天秘，观理希所欣。凡浊惭未除，霞想空郁湮。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。